“รมช.สมชาย” เปิดศูนย์ SMEs-ITC นิคมฯ ลำพูน เร่งผนึกกำลังเครือข่ายจังหวัด เสริมแกร่งเอสเอ็มอี-สตาร์ทอัพในพื้นที่

จ.ลำพูน 23 พฤศจิกายน 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม ให้เกียรติเป็นประธานเปิดศูนย์ SMEs Industry Transformation Center หรือ ศูนย์ SMEs–ITC ณ นิคมอุตสาหกรรมภาคเหนือ ร่วมด้วย นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม นางเบญจมาพร เอกฉัตร ผู้ตรวจราชการกระทรวงอุตสาหกรรม และผู้บริหารกระทรวงอุตสาหกรรม โดยมี นางสาวสมจิณณ์ พิลึก ผู้ว่าการการนิคมอุตสาหกรรมแห่งประเทศไทย ให้การต้อนรับและกล่าวรายงาน

ศูนย์ SMEs–ITC แห่งนี้ ถือเป็นแห่งที่ 2 ที่อยู่ภายใต้การกำกับดูแลของการนิคมอุตสาหกรรมแห่งประเทศไทย (กนอ.) ซึ่งเป็นหน่วยงานในสังกัดกระทรวงอุตสาหกรรมที่ได้รับมอบนโยบายให้ดำเนินการจัดตั้งศูนย์ SMEs Industry Transformation Center หรือ SMEs-ITC ขึ้นในนิคมอุตสาหกรรมฯ ซึ่งจัดตั้งขึ้นเพื่อส่งเสริมสนับสนุนพัฒนากลุ่มเอสเอ็มอีและสตาร์ทอัพตามแนวทางนโยบายของรัฐบาลและกระทรวงอุตสาหกรรม ภายใต้การขับเคลื่อนพลังประชารัฐ ที่มุ่งเน้นให้บริการด้านความช่วยเหลือ และสนับสนุน รวมถึงเชื่อมโยงการ บริการไปสู่หน่วยงานที่เกี่ยวข้องกับเอสเอ็มอีทั้งในและนอกพื้นที่อย่างทั่วถึง โดยการเพิ่มองค์ความรู้การปรับปรุง ประสิทธิภาพของกระบวนการผลิต การพัฒนาผลิตภัณฑ์ การบริหารจัดการ การเข้าถึงแหล่งเงินทุน และการบริการทาง การเงินและการลงทุน การตลาด โอกาสในการลงทุนทั้งในและต่างประเทศ ทั้งนี้ กนอ. มีเป้าหมายที่ สนับสนุนพัฒนากลุ่มเอสเอ็มอีและสตาร์ทอัพซึ่งพื้นที่ดังกล่าวมีผู้ประกอบการขนาดใหญ่ กลุ่มวิสาหกิจขนาดกลางและขนาดย่อม (SMEs) สตาร์ทอัพ (Startup) อยู่จำนวนมาก โดยเฉพาะกลุ่มอุตสาหกรรมอิเล็กทรอนิกส์อัจฉริยะกลุ่มอุตสาหกรรมอาหาร/เกษตรแปรรูป ซึ่งศูนย์ SMEs–ITCแห่งนี้ จะรองรับการให้บริการในด้านต่างๆ ไม่ว่าจะเป็น Co-Working Space ห้องประชุม ห้องเจรจาทางธุรกิจ (Business Lounge) สำนักงานขนาดเล็กเพื่อผู้ประกอบการหน้าใหม่ ห้องสมุดที่คัดสรร หนังสือจากแหล่งต่างๆที่เกี่ยวข้องด้านอุตสาหกรรม พร้อมทั้งมีการให้บริการอินเตอร์เน็ตความเร็วสูง ซึ่งเชื่อว่าการจัดตั้งศูนย์ให้บริการดังกล่าวจะเป็นเครื่องมือสำคัญที่พัฒนาเอสเอ็มอีและสตาร์ทอัพก้าวสู่การแข่งขันในระดับสากลได้ ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว